Dabartinės programos tęsimas

Komisija laikosi nuomonės, kad programa turėtų būti toliau tęsiama iki jos galiojimo pabaigos 2020 m. remiantis šiais vertinime išskirtais argumentais:

·Visi turimi duomenys rodo, kad bendrieji ir konkretūs tikslai yra aktualūs ir tokie išliks programos vykdymo laikotarpiu;

·programos veiksmai paprastai buvo įgyvendinti, suplanuoti ir jais pasiekti norimi rezultatai, turintys tiesioginį apčiuopiamą poveikį euro apsaugos operatyvinei veiklai;

·programos nutraukimas turėtų didelių neigiamų padarinių – de facto būtų neįmanoma lygiaverčiu mastu vykdyti tos pačios rūšies tarpvalstybinės veiklos, nes iš esmės programos pridėtinė vertė yra jos gebėjimas remti tokį tarptautinį ir tarpvalstybinį bendradarbiavimą, kokio nacionalinės valdžios institucijos negalėtų užtikrinti. Pavyzdžiui, visos ES suinteresuotosios šalys sutaria, kad užmegzti dialogą (kad ir kokio pradinio lygmens ir preliminarų) su Kinijos valdžios institucijomis arba įsteigti kovos su padirbinėjimu padalinius Lotynų Amerikoje, nebūtų buvę įmanoma be programos teikiamos paramos.

Programos tęsimas po 2020 m.

Remdamasi vertinimu ir atsižvelgdama į programos ES pridėtinę vertę, jos ilgalaikį poveikį ir tvarumą, Komisija taip pat remia programos tęsimą po 2020 m.

·Europos bendros valiutos, kaip viešosios gėrybės, kuria naudojasi 19 ES valstybių narių ir kitos šalys, apsauga turi aiškų tarpvalstybinį aspektą. Todėl euro apsauga peržengia atskirų ES valstybių narių interesą ir atsakomybę ir iš esmės turi būti užtikrinama ES lygmeniu. Programos ES pridėtinė vertė – ribotos itin specializuotų kompetentingų nacionalinių institucijų, tokių kaip nacionaliniai centriniai bankai, policija, teisminės institucijos ir techninės laboratorijos, grupės, tarpvalstybinio ir daugiadalykio bendradarbiavimo, kurio kitu atveju šios institucijos negalėtų vykdyti, rėmimas.

·Pasiektų rezultatų tvarumas daug priklausys nuo to, ar programa bus tęsiama iki jos baigimosi 2020 m. ir vėliau. Suinteresuotosios šalys patvirtino, kad be programos paramos jos nebūtų galėję įvykdyti nustatytų tarpvalstybinių veiksmų ir negalėtų imtis panašių veiksmų ateityje, jei programa nebūtų tęsiama. Be to, jei programa, kurios pagrindinė veiklos sritis yra nacionalinių valdžios institucijų institucinių gebėjimų stiprinimas, būtų nutraukta, tai neigiamai paveiktų šiuos gebėjimus.

Programos kaip savarankiškos programos tęsimas po 2020 m.

Komisija sutinka su vertinimu dėl programos kaip savarankiškos programos tęsimo po 2020 m.

Jei „Pericles 2020“ kaip savarankiška programa būtų panaikinta arba siekiant masto ekonomijos ji būtų sujungta su kitomis ES programomis, būtų prarastas jos savitumas ir, dar svarbiau, būtų prarasta daug labai veiksmingos euro apsaugos sistemos ekspertinių žinių. Dėl potencialiai sutaupytų lėšų sumažėtų esamas euro apsaugos lygis ir Komisijos bei suinteresuotųjų šalių gebėjimas greitai reaguoti į kylančias grėsmes. Kita vertus, lėšų bet kuriuo atveju sutaupoma, užuot vykdant (potencialias) atskiras nacionalines iniciatyvas, veiksmus pagal programą organizuojant bendrai.

Be to, administruojant programą ir kuriant bei įgyvendinant euro apsaugos ES politiką ir (prevencijos, vykdymo ir bendradarbiavimo) teisės aktus sukuriama optimali sinergija, nes viena Komisijos tarnyba yra atsakinga už visus su euru susijusius klausimus.